**Jegyzőkönyv**

**Készült:** Zalaszentgrót Város Önkormányzata Képviselő-testületének 2018. szeptember 27-én 1600 órai kezdettel tartott rendes, nyilvános üléséről

**Helye:** Városháza, Deák Ferenc terem

 Zalaszentgrót, Dózsa Gy. u. 1.

**Jelen vannak:** Baracskai József polgármester

 Balogh Gábor alpolgármester

 Gelencsér István képviselő

 Dr. Tihanyi Ottó képviselő

 Vári Mária képviselő

 Veress János képviselő

 Dr. Simon Beáta jegyző

 Dr. Dézsenyi Veronika aljegyző

 Dr. Gondos István jogi szakreferens

 Tóth István Szentgrótért Kft. vezetője

 Halászné Dukai Ágota műszaki osztályvezető

**Igazoltan távol marad:** Kovács László képviselő

 Mazzag Zoltán képviselő

 Takács Tibor képviselő

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a megjelenteket.Megállapítom, hogy a képviselő-testület 6 tagja jelen van, így határozatképes. Kovács László, Mazzag Zoltán és Takács Tibor képviselők jelezték távollétüket a képviselő-testületi ülésről. A 6. számú, A „Fecskeház program újragondolva” című projekttel kapcsolatos döntés meghozatala című napirendi pontot javaslom levenni a napirendről. A bizottsági ülésen tárgyaltuk, mivel nem tudunk plusz forrást biztosítani hozzá, így a projektet adjuk vissza. Viszont a minisztériumból kaptunk egy észrevételt, hogy gondoljuk újra, mert építés nélkül is meg lehet valósítani a projektet. Az Esélyotthon pályázatot arra a pályázati célra írták ki, mint annak idején a Fecskeház programot. Nyilván ha plusz összeget kell hozzá tenni, a képviselő-testület dönti el. A projekt az eredeti szándékunknak megfelelően fut, további egyeztetések szükségesek a minisztériumnál. Tájékoztatni fogom Önöket a fejleményekről.

Kérem, aki egyetért a módosított napirendi tárgysor tárgyalásával, szavazzon.

*A Képviselő-testület 6 igen szavazattal egyhangúlag elfogadta a napirendi javaslatot.*

**Napirendi pontok:**

1. A Tüskeszentpéteri Településrészi Önkormányzat vezetője és tagjainak megválasztása és a megválasztott tagok eskütétele

Előadó: Baracskai József polgármester

1. Lejárt határidejű határozatok végrehajtása

Előadó: Baracskai József polgármester

1. A 2018. évi költségvetési rendelet módosítása

Előadó: Baracskai József

Tárgyalja: Pénzügyi és Ügyrendi Bizottság

1. Csatlakozás a Bursa Hungarica Felsőoktatási Önkormányzati Ösztöndíjpályázathoz

Előadó: Baracskai József polgármester

Tárgyalja: Szociális Bizottság

1. Elővásárlási jogról való döntések

Előadó: Baracskai József

Tárgyalja: Gazdasági és Városfejlesztési Bizottság

1. Tájékoztató a támogatást nyert projektek megvalósításáról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Döntés az önkormányzati épületek energetikai korszerűsítésére kiírt pályázatok benyújtásáról

Előadó: Baracskai József polgármester

Tárgyalja: Gazdasági és Városfejlesztési Bizottság

1. A Zalaszentgrót Napköziotthonos Óvoda – Bölcsőde maximális csoportlétszám túllépésének engedélyezése

Előadó: Baracskai József polgármester

Tárgyalja: Humán Ügyek Bizottsága

1. A Szentgrótért Kereskedelmi és Szolgáltató Kft. Alapító Okiratának módosítása

Előterjesztő: Baracskai József polgármester

Tárgyalja: Gazdasági és Városfejlesztési Bizottság

 Pénzügyi és Ügyrendi Bizottság

1. Egyebek
2. Kérdések, interpellációk

**1. sz. napirendi pont**

**A Tüskeszentpéteri Településrészi Önkormányzat vezetője és tagjainak megválasztása és a megválasztott tagok eskütétele**

*A napirendhez tartozó előterjesztés a jegyzőkönyv mellékletét képezi*

**Baracskai József:** Nagy tisztelettel köszöntöm a leendő részönkormányzati tagokat. A tüskeszentpéteri lakossági fórumon a megjelentek javasolták a képviselő-testületnek, hogy Borsos Évát, Takácsné Kelemen Hajnalkát és Varga Krisztiánt válasszuk meg részönkormányzati tagoknak, a részönkormányzat vezetőjének pedig Mazzag Zoltán képviselőt.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Tüskeszentpéteri Településrészi Önkormányzat vezetőjének és tagjainak megválasztásával és a megválasztott tagok eskütételével, szavazzon.

A képviselő-testület 6 igen szavazattal egyhangúlag az alábbi határozatot hozta:

**90/2018. (IX. 27.) számú képviselő-testületi határozat:**

Zalaszentgrót Város Önkormányzatának Képviselő-testülete a Szervezeti és Működési Szabályzatáról szóló 25/2014. (XI. 28.) önkormányzati rendelete 49. § (8) bekezdése alapján, a 4/2015. (I. 29.) számú határozatának egyidejű módosításával a Tüskeszentpéteri Településrészi Önkormányzatban

- Dr. Tihanyi Ottó László lemondása folytán megüresedett vezetői tisztségre Mazzag Zoltán 8790 Zalaszentgrót, Dózsa György utca 15. A. lph. 1. em. 3. a. szám alatti lakos települési képviselőt,

- Sarkadiné Péter Zsuzsanna lemondása folytán megüresedett tagsági tisztségre Borsos Éva Marianna 8790 Zalaszentgrót-Tüskeszentpéter, Akácfa u. 29. szám alatti lakost,

- Dömötör József lemondása folytán megüresedett tagsági tisztségre Varga Krisztián 8790 Zalaszentgrót-Tüskeszentpéter, Szív u. 26. szám alatti lakost, illetve

- a saját lemondása folytán megüresedett tagsági tisztségre ismételten Takácsné Kelemen Hajnalka 8790 Zalaszentgrót-Tüskeszentpéter, Rózsa u. 18. szám alatti lakost

2018. október 01-jei kezdő hatállyal megválasztja.

A Képviselő-testület felkéri Baracskai József polgármestert, hogy a megválasztott nem települési képviselő részönkormányzati tagoktól az esküt szíveskedjen kivenni.

Határidő: azonnal

Felelős: Baracskai József polgármester

Ezt követően Baracskai József polgármester kiveszi az esküt Borsos Éva Mariannától, Takácsné Kelemen Hajnalkától és Varga Krisztiántól.

**2. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A lejárt határidejű határozatok végrehajtása határidőben megtörtént.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a lejárt határidejű határozatok végrehajtásáról szóló beszámoló elfogadásával, szavazzon.

*A Képviselő-testület 6 igen szavazattal egyhangúlag elfogadta a lejárt határidejű határozatok végrehajtásáról szóló beszámolót.*

**3. sz. napirendi pont**

**A 2018. évi költségvetési rendelet módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A képviselő-testület 1.744.742 eFt eredeti előirányzattal fogadta el az önkormányzat költségvetését, amelynek költségvetési főösszege a jelenlegi módosítás után 2.138.106 eFt-ra emelkedik. Az előterjesztés tartalmazza a módosításokat: a diákmunka programban közel 4 millió forint került kifizetésre, a Coca-Cola HBC Magyarország Kft. 2,6 millió forintos támogatásából valósult meg a pályázati pénzből vásárolt játszóeszközök elhelyezése, folyósításra került a bérkompenzáció és a szociális ágazati pótlék, intézményfinanszírozás címén közel 8 millió forint került átadásra az intézményeknek, a bölcsődei ellátáshoz közel 3 millió forintos állami támogatást kapott az intézmény, 35 millió forint értékű állampapír betervezett kiadások fedezetére. Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testület részére.

**Gelencsér István**: A bizottság egyhangúlag elfogadta a költségvetés módosítását. Összességében értékpapírban mennyi pénze van az önkormányzatnak?

**Dr. Simon Beáta:** Az eredeti költségvetésben betervezésre került 65 millió forint, és a meglévő szabad pénzeszközeinknek a fél éves lekötése valósult meg ebben a 35 millió forintban, gyakorlatilag a 100 millió forint így oszlott meg az 1. számú melléklet szerint.

**Baracskai József:** Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki a 2018. évi költségvetési rendelet módosításával, szavazzon.

*A képviselő-testület 6 igen szavazattal megalkotta a 13/2018. (IX. 28.) önkormányzati rendeletét az önkormányzat 2018. évi költségvetéséről szóló 3/2018. (II. 16.) önkormányzati rendelet módosításáról.*

**4. sz. napirendi pont**

**Csatlakozás a Bursa Hungarica Felsőoktatási Önkormányzati Ösztöndíjpályázathoz**

*A napirendhez tartozó előterjesztés a jegyzőkönyv mellékletét képezi*

**Baracskai József:** Minden évben csatlakozunk az ösztöndíjpályázathoz, utána a pályázat kiírásra kerül a felsőoktatásban tanulók részére. A pályázat kiírásának a határideje 2018. október 5. Kétféle pályázat van: A és B típusú. Várjuk a pályázatokat, melyeket a Szociális Bizottság fog elbírálni. Önkormányzati fedezetként 1,4 eFt-ot biztosítunk az önkormányzat 2019. évi költségvetésének terhére.

**Vári Mária**: A Szociális Bizottság az előterjesztést megtárgyalta, elfogadásra javasolja a képviselő-testület részére. Felhívjuk a diákok figyelmét erre a lehetőségre, a kérelmek száma dönti el az egyéni támogatási összeget.

**Veress János**: Ha ennyi pénzünk van értékpapír formájában, támogassuk ösztöndíjjal a zalaszentgróti tanulókat, ez is egyfajta befektetés. Az összeget jó volna növelni a jövőben, hiszen a Magyar Állam ugyanennyit hozzátesz.

**Baracskai József:** Ez egy pozitív gondolat, valóban befektetés a jövőre nézve. Zalaszentgrót Város Önkormányzatának kiemelt célterülete a fiatalok és a gyermekek, amely látható az elmúlt évek fejlesztéseiből is. Minden évben megtehetjük a költségvetés elfogadásánál, hogy az összeget növeljük.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Bursa Hungarica Felsőoktatási Önkormányzati Ösztöndíjpályázathoz való csatlakozással, szavazzon.

*A képviselő-testület 6 igen szavazattal egyhangúlag az alábbi határozatot hozta:*

**91/2018. (IX. 27.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Bursa Hungarica Felsőoktatási Önkormányzati Ösztöndíjrendszer 2019. évi pályázati fordulójához csatlakozik.

A Képviselő-testület felhatalmazza a polgármestert, hogy a Bursa Hungarica Ösztöndíjrendszer Pályázathoz történő csatlakozáshoz, illetve a pályáztatás lebonyolításához szükséges intézkedéseket megtegye.

A Képviselő-testület a Bursa Hungarica Önkormányzati Ösztöndíjrendszerhez önkormányzati fedezetként 1.400.000,- Ft-ot biztosít az önkormányzat 2019. évi költségvetésében.

**Határidő:** 2018. október 03., illetve folyamatos

**Felelős:** Baracskai József polgármester

**5. sz. napirendi pont**

**Elővásárlási jogról való döntések**

*A napirendhez tartozó előterjesztés a jegyzőkönyv mellékletét képezi*

**Baracskai József:** Két ingatlan elővásárlási jogáról döntünk. Az előterjesztést a Gazdasági és Városfejlesztési Bizottság megtárgyalta, úgy határozott, hogy nem kíván élni az elővásárlási jogával.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az elővásárlási jogról való döntésről szóló 1. sz. határozattal, szavazzon.

*A képviselő-testület 6 igen szavazattal egyhangúlag az alábbi határozatot hozta:*

**92/2018. (IX. 27.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót 050019/4 hrsz.-ú külterületi ingatlan 1/2 arányú tulajdoni hányadának adásvétele kapcsán nem kíván élni elővásárlási jogával.

A Képviselő-testület felkéri a jegyzőt az érdekeltek döntésről való értesítésére.

**Határidő:** 2018. október 15.

**Felelős:** Dr. Simon Beáta jegyző

Kérem, aki egyetért az elővásárlási jogról való döntésről szóló 2. sz. határozattal, szavazzon.

*A képviselő-testület 6 igen szavazattal egyhangúlag az alábbi határozatot hozta:*

**93/2018. (IX. 27.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót 020047/13 és a Zalaszentgrót 020047/8 hrsz.-ú külterületi ingatlanok 1/3 arányú tulajdoni hányadainak adásvétele kapcsán nem kíván élni elővásárlási jogával.

A Képviselő-testület felkéri a jegyzőt az érdekeltek döntésről való értesítésére.

**Határidő:** 2018. október 15.

**Felelős:** Dr. Simon Beáta jegyző

**6. sz. napirendi pont**

**Tájékoztató a támogatást nyert projektek megvalósításáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Rettentő sok munka van ezekben a projektekben, melyek közül az első pályázatot még 2015. december 23-án írták ki. Lassan már három év eltelt és vannak még pályázatok, melyekben még nincs eredményhirdetés. A pályázatok a benyújtáskor irányadó árakon lettek meghatározva, azóta elrugaszkodtak az építőipari árak és szakemberhiány van. A Műszaki Osztály dolgozói folyamatos egyeztetést folytatnak, a folyamatosan változó jogszabályi környezet sem mindig válik előnyünkre. Az Eszközfejlesztés a Család- és Gyermekjólét Központnál és Szolgálatnál című projekt az alapszolgáltatások fejlesztése elnyert több mint 25 millió forintos pályázat. Két személyautó, kerékpárok, fénymásolók, informatikai eszközök, bútorok, továbbá egy játszótér került átadásra az INO épülete melletti részen. A pályázat csak a játszótéri elemeket finanszírozta, azon kívül a terület kialakítása, körbekerítése plusz forrást igényelt, amelyhez a Coca-Cola HBC Magyarország Kft. támogatását vettük igénybe.

A következő TOP-os projekt az Agrár-logisztikai központ építése. A hűtőház építésére 2016. március 21-én adtuk be a pályázatot, itt az elnyert támogatás 190 millió forint. Problémát jelentett, hogy a közbeszerzés kiírása előtt jelezték, hogy az infrastruktúra az épületnél nem a villany, a víz- és a szennyvízelvezetés kiépítését, valamint az útépítést jelenti, hanem csak az épületnek az infrastruktúráját, így több forrás marad az épület építésére. Problémát jelent, hogy a Zalaszentgrót Déli ipari terület fejlesztése című projektünk az infrastruktúra fejlesztésére épül, amit 2016. május 4-én adtunk be, csak csökkentett műszaki tartalommal tudjuk megvalósítani. Itt az elnyert támogatás 90 millió forint. A pályázatoknál jelentkező probléma nem egyedi eset, minden önkormányzat ezzel küzd. A TÖOSZ Zala Megyei Tagozatának vezetőjeként folyamatosan találkozok polgármesterekkel és az országos elnökségben is jelzik ezeket a problémákat, rendkívül megemelkedtek az árak a két évvel ezelőtti tervezési költségekhez képest. Problémát jelent továbbá, hogy nem fizetnek az EU-s pályázatokra az idei évben, az előlegként utalt összegeket is visszavonták. A Zalaszentgrót Déli ipari terület fejlesztése című projekt esetében a csökkentett műszaki tartalom azt jelenti, hogy valószínűleg az út nem szilárd burkolattal lesz bevonva, az alapját elkészíteni és közlekedésre alkalmassá kell tenni. A későbbiek során a területek eladásából származó összegből tovább lehet az utat fejleszteni. Előzetes számítások szerint az agrárlogisztikai központ építésére a tervek szerint elegendő az összeg, viszont az infrastrukturális fejlesztésnél az önkormányzat részéről plusz finanszírozást igényel, de pontos számokat még nem tudunk.

A Zalaszentgrót, a Zöld város című projekt megvalósítására 2016. május 17-én adtuk be a pályázatot 720 millió forintos igénnyel, melyből valamivel több mint 100 millió forintot nyertünk. A Szent István tér felújítása, a balesetveszély elhárítása, az egész környezet vitalizálása a cél, továbbá a piaccsarnoknál szociális blokk kialakítása, amelynél szintén gondot jelent az építőipari árak emelkedése. A kiírt közbeszerzésre a legjobb ajánlat is több volt, mint az elnyert összeg. Megvan hozzá a forrásunk, hogy ezt ki tudjuk egészíteni, hiszen egy 10 %-os beruházással egy 100 milliós értéket tudunk teremteni. A tervező kivitelező, műszaki ellenőr, kertész bemutatták a tér projektjét, nagy örömömre eljött a volt építéshatóság vezetője, aki mind a városközpont 1971. évi kialakításában, mind pedig az 1998. évi átalakításában részt vett. Voltak olyan hozzászólások, melyeket meg kell fontolni, ezek bele is férnek a projektbe. Ezzel a beruházással a 70-es években épült házaknak az állapotát nem sikerül felújítani, de nagymértékben elvonja a figyelmet róluk, és a későbbiek folyamán a lakóközösség felújítja a házakat. A pályázathoz még 11.443 eFt plusz költségre van szükség, melyet az önkormányzat biztosít.

A Zala Kétkeréken – Kerékpárút-fejlesztés Sármellék és Zalaszentgrót településeken című projekt egy megyei pályázat, velünk egyeztetve került benyújtásra, ami 34 millió forintról szól. Kerékpárút kerül kialakításra a belvárosból a fürdőig, ennek az épített része a tüskeszentpéteri elágazótól a fürdő bejáratáig. A belvárosból táblázással lesz megoldva, jelenleg folynak a munkálatok, továbbá sor kerül az Eötvös utcánál egy kerékpáros pihenőhely kialakítására. Megköszönöm az ingatlantulajdonosok hozzájárulását, akik a földterületük bizonyos részét a rendelkezésünkre bocsájtották.

A Bölcsőde kialakítása és óvoda felújítása Zalaszentgróton című pályázat 2016. május 24-én került beadásra, a benyújtott támogatási igény 200.000.000 Ft volt, melyből az elnyert támogatás összeg 136.284.202 Ft. A Batthyány úti épület 2008-2009-ben már felújításra került, itt tornaszoba kialakítását és az alsó irodai rész átalakítását terveztük, amely az elnyert támogatási összegből nem valósítható meg. Így kizárólag az Ady úti telephelyen kerül sor fejlesztésre, nevezetesen energetikai felújításra, mellette a bölcsőde kialakítása, játszótéri elemek és az udvar bővítése valósul meg. Az elnyert támogatás csak csökkentett műszaki tartalomra ad lehetőséget, a végső összeget még nem ismerjük, bízom benne, hogy tudjuk tartani a tervet. Elfogadásra javaslom a határozati javaslatokat a képviselő-testület részére.

**Gelencsér István:** Az előterjesztést a Gazdasági és Városfejlesztési Bizottság megtárgyalta. Optimisták voltuk, amikor megtudtuk, hogy megyei szinten mennyi pénz áll rendelkezésre, amelyet ha létszámarányosan elosztunk, akkor Zalaszentgrót várost 725 millió forint illetné. Összességében több mint 2 milliárd forint elnyerésére nyújtottunk be pályázati anyagot, ezért a hivatal rengeteget dolgozott. Bíztunk abban, hogy nagyobb összeget nyerünk, de ezt nem kaptuk meg. Lehet, hogy jobban meg kellett volna gondolni a prioritásokat, de ezt nem mi döntöttük el. Remélem, hogy amit megkaptunk, azt meg tudjuk valósítani, esetleg az értékpapírba fektetett összegből tudjuk a pályázataink megvalósítását segíteni.

**Baracskai József**: Még nagyon sok pályázat nincs lezárva. Az irányító hatóság és a közreműködő szervezet abban érdekelt, hogy ezek a pályázatok megvalósuljanak. Az iparterület fejlesztése a megyei indikátorszámban a gazdaságfejlesztésben szerepel, még nagyon sok helyen a vidéki TOP-os pályázatok kivitelezését el sem kezdték és a vállalkozókra dömpingszerűen zúdulnak a pályázatok. Ha ez több évre el lett volna húzva, egy normális döntési mechanizmus mehetett volna végbe. Nagyon sok pályázatnál nem ismerjük az eredményt, pontszám alapú felvilágosítást sem kaptunk. Volt egy döntést előkészítő bizottság, ami bement a megyei közgyűlésre, ahol a képviselők nem láthatták ezeket a részleteket, hanem eléjük tettek egy listát, amit azonnal meg kellett szavazni. Ez nagyban megnehezítette a pályázatoknak a megvalósítását. Mindazonáltal még várjuk a további pályázataink elbírálását. Az ülésen szerepel továbbá az önkormányzati épületek energetikai korszerűsítésére kiírt pályázatok benyújtásáról szóló előterjesztés. Problémát jelent, hogy nincsenek szervezetek, melyek a projektmenedzselést elvégzik, az itteni dolgozóknak kell elvégezni feszített tempóban, külsős szakértőt nem vehetünk igénybe. Meg lehet nézni a megyei pályázatokat, a nem megyeszékhelyi városokon kívül egy városra koncentrálódik a pályázatoknak a zöme, nyilván Hévíz az idegenforgalmi fejlesztéseknél előnyt élvez. A többi városnál egy hasonlóan arányos pályázati pénzeszköz elosztás látható.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a támogatást nyert projektek megvalósításáról szóló tájékoztató elfogadásával, szavazzon.

*A Képviselő-testület 6 igen szavazattal egyhangúlag az alábbi határozatot hozta:*

**94/2018. (IX. 27.) számú képviselő-testületi határozat:**

Zalaszentgrót Város Önkormányzatának Képviselő-testülete a támogatást nyert projektek megvalósításáról szóló tájékoztatást elfogadja.

A Képviselő-testület felhatalmazza a polgármestert a projektek megvalósításához kapcsolódó további intézkedések megtételére.

**Határidő:** folyamatos

**Felelős:** Baracskai József polgármester

Kérem, aki egyetért a támogatást nyert projektek ÁFA visszaigénylésének módjával, szavazzon.

*A Képviselő-testület 6 igen szavazattal egyhangúlag az alábbi határozatot hozta:*

**95/2018. (IX. 27.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy – figyelembe véve az elkészülő projektek hasznosításának módját és az általános forgalmi adóról szóló 2007. évi CXXVII törvény előírásait - a Területi és Településfejlesztési Operatív Program keretében megvalósuló agrár-logisztikai központ építésére, déli iparterület közművesítésére és útépítésére, valamint a zöld város projektből a piaccsarnok felújítására és funkciójának bővítésére jutó általános forgalmi adót visszaigényli.

A Képviselő-testület felhatalmazza a polgármestert a projektek megvalósításához kapcsolódó további intézkedések megtételére.

**Határidő:** folyamatos

**Felelős:** Baracskai József polgármester

Kérem, aki egyetért a támogatást nyert projektek többletforrás biztosításával, szavazzon.

*A képviselő-testület 6 igen szavazattal egyhangúlag az alábbi határozatot hozta:*

**96/2018. (IX. 27.) számú képviselő-testületi határozat:**

Zalaszentgrót Város Önkormányzatának Képviselő-testülete 12.000.000,-Ft többletforrást előlegez meg az önkormányzat értékpapír eladásából származó bevételéből a TOP-2.1.2-15-ZA1-2016-00002 azonosítószámú Zalaszentgrót a Zöld város projekt megvalósításához.

A Képviselő-testület felhatalmazza a polgármestert többletforrás biztosításához szükséges további intézkedések megtételére.

**Határidő:** 2018. december 31.

**Felelős:** Baracskai József polgármester

Kérem, aki egyetért a támogatást nyert projektek többlettámogatásként történő biztosításával, szavazzon.

*A képviselő-testület 6 igen szavazattal egyhangúlag az alábbi határozatot hozta:*

**97/2018. (IX. 27.) számú képviselő-testületi határozat:**

Zalaszentgrót Város Önkormányzatának Képviselő-testülete egyetért azzal, hogy az önkormányzata a TOP-2.1.2-15-ZA1-2016-00002 azonosítószámú Zalaszentgrót, a Zöld város projekt megvalósításához szükséges 12.000.000,-Ft hiányzó fejlesztési forrás többlettámogatásként történő biztosítása érdekében kérelmet nyújtson be a Támogató felé.

A Képviselő-testület felhatalmazza a polgármestert a kérelem benyújtásához kapcsolódó további intézkedések megtételére.

**Határidő:** 2018. december 31.

**Felelős:** Baracskai József polgármester

**7. sz. napirendi pont**

**Döntés az önkormányzati épületek energetikai korszerűsítésére kiírt pályázatok benyújtásáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Zalaszentgróti Közös Önkormányzati Hivatal felújítására nyújtunk be pályázatot. Előző években is gondoltunk erre a pályázatra, de tetőcserével együtt nem fért bele a pályázati keretbe, ezért a tetőcserét az adósságkonszolidációban nem részesült települési önkormányzatok fejlesztéseinek támogatására kiírt pályázatból finanszírozta. A tető lehetővé teszi, hogy egy szigetelést elbírjon. Az intézményeink sorra felújításra kerültek, a Dózsa György utcában minden épület megújult, a rendőrség épülete új tetőt kapott és tervezik a szigetelését. A hivatal külső szigetelése is az energetikai korszerűsítésre vonatkozik, a pályázat a napokban kerül benyújtásra, nyertes pályázat esetén az előkészítő dokumentumok benyújtási költsége elszámolható. Az előterjesztést a Gazdasági és Városfejlesztési Bizottság megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az önkormányzati épületek energetikai korszerűsítésére kiírt pályázat benyújtásáról szóló döntéssel, szavazzon.

*A Képviselő-testület 6 igen szavazattal egyhangúlag az alábbi határozatot hozta:*

**98/2018. (IX. 27.) számú képviselő-testületi határozat:**

Zalaszentgrót Város Önkormányzatának Képviselő-testülete a Területi- és Településfejlesztési Operatív Program keretében kiírt, TOP-3.2.1-16 kódszámú „Önkormányzati épületek energetikai korszerűsítése” címmel kiírt pályázat benyújtásával egyetért, amelyekhez szükséges előkészítő dokumentumok elkészítéséhez **forrást biztosít 500.000 Ft + ÁFA összegben az önkormányzat 2018. évi költségvetésének működési tartaléka terhére.**

A Képviselő-testület felhatalmazza a polgármestert arra, hogy a pályázat benyújtásához valamennyi intézkedést megtegye.

Határidő**:** 2018. szeptember 28.

Felelős**:** Baracskai József polgármester

**8. sz. napirendi pont**

**A Zalaszentgrót Napköziotthonos Óvoda – Bölcsőde maximális csoportlétszám túllépésének engedélyezése**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Batthyány úti székhelyintézményben a Pöttyös labda, valamint az Ady utcai telephelyen a Napocska csoport létszámnövekedésének jóváhagyásáról lenne szó. A törvényben előírt maximális csoportlétszám 25 fő, melynél 20 % eltérés engedélyezett.

**Veress János:** Kikérték az óvodai dolgozók véleményét a létszámnövelésről? Nem egyszerű a feladatuk, megfeszített a munkájuk, minden kisgyerekre oda kell figyelni.

**Baracskai József**: Az előterjesztés melléklete tartalmazza, hogy ők kérték az említett csoportok létszámnövekedésének engedélyezését.

**Veress János:** A dolgozói létszám növelése nem áll rendelkezésünkre?

**Dr. Simon Beáta:** Erre plusz óvodapedagógusi létszámot nem tudunk biztosítani, hiszen maga a törvény is lehetőséget ad arra, hogy fenntartói döntéssel lehessen a csoportlétszámokat megemelni. Jelenleg az intézményben van két pedagógiai asszisztens, akik az óvodapedagógusok segítségére lehetnek a létszám megemelkedése miatt. Az 5 főre újabb csoportot nem lehetne indítani jelen pillanatban, amikor az óvoda személyi állományához a bérköltségeket központi költségvetésből kell finanszírozni, így nem áll módunkban plusz státuszt biztosítani. A plusz pedagógiai asszisztensi létszámmal és a jelenleg meglévő segítő állománnyal megoldható a feladat. Ez évek óta tendencia, nem zalaszentgróti jelenség, országos és nagyobb városok jelensége is, hogy a gyakorlatban a létszám mindenhol a maximumra növekszik.

**Baracskai József**: Valóban magas színvonalon látják el a munkájukat az óvodapedagógusok, de a csoportok általában nem működnek összlétszámmal, hiányzás vagy betegség miatt.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Zalaszentgrót Napköziotthonos Óvoda – Bölcsőde maximális csoportlétszám túllépésének engedélyezésével, szavazzon.

*A Képviselő-testület 6 igen szavazattal egyhangúlag az alábbi határozatokat hozta:*

**99/2018. (IX. 27.) számú képviselő-testületi határozat:**

Zalaszentgrót Város Önkormányzatának Képviselő-testülete engedélyezi a Zalaszentgróti Napköziotthonos Óvoda - Bölcsőde részére a 2018/2019. nevelési évben a nemzeti köznevelésről szóló 2011. évi CXC. törvény 25. § (7) bekezdésében foglaltak figyelembevételével a nemzeti köznevelésről szóló 2011. évi CXC. törvény 4. mellékletében meghatározott maximális csoportlétszámnak 20 %-kal történő átlépését a 8790 Zalaszentgrót, Batthyány u. 28. szám alatti székhelyen a Pöttyös labda csoportban, valamint a 8790 Zalaszentgrót, Ady E. u. 2. szám alatti telephelyen a Napocska csoportban.

A Képviselő-testület felkéri a jegyzőt, hogy a döntésről a Zalaszentgróti Napköziotthonos Óvoda - Bölcsőde intézményvezetőjét tájékoztassa.

Határidő: azonnal

Felelős: Baracskai József polgármester

 Dr. Simon Beáta jegyző

**9. sz. napirendi pont**

**A Szentgrótért Kereskedelmi és Szolgáltató Kft. Alapító Okiratának módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Tisztelettel köszöntöm Tóth Istvánt, a Szentgrótért Kereskedelmi és Szolgáltató Kft. ügyvezetőjét. A kft. törzstőkéjének a leszállítása miatt szükséges az alapító okirat módosítása. Az előterjesztést a Gazdasági és Városfejlesztési, továbbá a Pénzügyi és Ügyrendi Bizottság megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Szentgrótért Kereskedelmi és Szolgáltató Kft. Alapító Okiratának módosításával, szavazzon.

*A Képviselő-testület 6 igen szavazattal egyhangúlag az alábbi határozatot hozta:*

**100/2018. (IX. 27.) számú képviselő-testületi határozat:**

Zalaszentgrót Város Önkormányzatának Képviselő-testülete, mint a Szentgrótért Kereskedelmi és Szolgáltató Korlátolt Felelősségű Társaság (székhelye: 8790 Zalaszentgrót, Dózsa György u. 1.) legfőbb döntéshozó szerve hatáskörében eljárva a Szentgrótért Kereskedelmi és Szolgáltató Korlátolt Felelősségű Társaság Alapító Okiratát a Polgári Törvénykönyvről szóló 2013. évi V. törvény rendelkezéseinek megfelelően az alábbiak szerint módosítja:

 Az Alapító Okirat bevezető részében a

 *„A képviselő-testület által a 2018. május 24-én tartott ülésén 47/2018. (V. 24.) számú határozatával elfogadott Alapító Okirat módosításokat aláhúzással és dőlt betűvel jelöltük.”*

 szövegrész helyébe

 „*A képviselő-testület az Alapító Okiratot a 2018. május 24-én tartott ülésén 47/2018. (V. 24.) számú határozatával módosította.”*

 Az Alapító Okirat bevezető része az alábbi szövegrésszel egészül ki:

 *A képviselő-testület által a 2018. szeptember 27-én tartott ülésén …/2018. (IX. 27.) számú határozatával elfogadott Alapító Okirat módosításokat aláhúzással és dőlt betűvel jelöltük.*

Az Alapító Okirat V. pontja az alábbi szövegrésszel egészül ki:

 *Az alapító a 2018. május 24-én tartott képviselő-testületi ülésen a törzstőkét a 48/2018. (V.24.) számú önkormányzati határozattal 2.857.400 Ft (azaz: Kettőmillió-*

 *nyolcszázötvenhétezer-négyszáz Forint összeggel leszállította. A társaság törzstőkéje a leszállítás következtében mindösszesen 22.182.600,-Ft (azaz: Huszonkettőmillió- egyszáznyolcvankettőezer-hatszáz Forint), mely 7.000.000,-Ft (azaz: Hétmillió Forint) pénzbeli hozzájárulásból és 15.182.600,-Ft (azaz: Tizenötmillió- egyszáznyolcvankettőezer- hatszáz Forint) nem pénzbeli hozzájárulásból (apportból) áll.*

Az Alapító Okirat V. pontjában a *„A mellékelt apportjegyzék tartalmazza a társaság rendelkezésére bocsátott 18.040.000,-Ft (azaz: Tizennyolcmillió-negyven forint) értékű ingatlanok felsorolását.*

***A tag törzsbetétje***

*Név (Cégnév): Zalaszentgrót Város Önkormányzata*

*A törzsbetét összege: 25.040.000,- Ft*

*A törzsbetét összetétele:*

 *a) Készpénz: 7.000.000,- Ft.*

*b) Nem pénzbeli vagyoni hozzájárulás:*

*megnevezése: apport jegyzék szerint, értéke: 18.040.000,- Ft.”*

szövegrész helyébe az alábbi szövegrész lép:

*„A mellékelt apportjegyzék tartalmazza a társaság rendelkezésére bocsátott 15.182.600,-Ft (azaz: Tizenötmillió-egyszáznyolcvankettőezer-hatszáz Forint) értékű ingatlanok felsorolását.*

***A tag törzsbetétje***

*Név (Cégnév): Zalaszentgrót Város Önkormányzata*

*A törzsbetét összege: 22.182.600,- Ft*

*A törzsbetét összetétele:*

 *a) Készpénz: 7.000.000,- Ft.*

*b) Nem pénzbeli vagyoni hozzájárulás:*

*megnevezése: apport jegyzék szerint, értéke: 15.182.600,- Ft.”*

Az Alapító Okirat jelen módosítással nem érintett részei változatlan tartalommal érvényben maradnak.

A Képviselő-testület felhatalmazza a polgármestert, hogy az Alapító Okirat, valamint a módosító okirat aláírásáról gondoskodjon.

Határidő: 2018. október 27.

Felelős: Baracskai József polgármester

**Egyebek:**

**Baracskai József**: A szeptemberre tervezett szabadságomat igénybe vettem.

Kérdések és interpellációk nem érkeztek, további hozzászólás hiányában Baracskai József polgármester az ülést 1655 órakor bezárta.

Kmf.

Baracskai József Dr. Simon Beáta

 polgármester jegyző